AlexejDobrolubov/national_council_slovak_2010 huggingface dataset:
46. schôdza NR SR - 2.deň - A. dopoludnia
Dátum: 2015-01-28
Poslanec: Hrušovský, Pavol (KDH)
Druh vystúpenia: Vystúpenie s faktickou poznámkou

51. Ďakujem pekne. Pán predseda, aj napriek tomu, že ste už prijali rozhodnutie, ale ja by som odporúčal, keby sme nehlasovali o sedemnástej preto, lebo na tej akcii je treba byť minimálne štvrť hodinu predtým, a obávam sa, že ten... Alebo hlasovať o štvrtej. (Reakcie z pléna.)
48. schôdza NR SR - 6.deň - B. popoludní
Dátum: 2015-03-18
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

14. Ďakujem pekne. Pán poslanec Fronc, ja si vážim vaše vystúpenie, bol ste ministrom, spravovali ste rezort, čiže máte skúsenosti, viete veľa vecí rozumne vysvetliť, ale dovolím si na niektoré poukázať, na niektoré pre mňa také rozporuplné veci, ktoré ste povedali vo vašom vystúpení. Hovoríte, že existujú tzv. POP-ky, tzv. pedagogické organizačné pokyny, podľa ktorých bezproblémovo školstvo funguje. No nemyslím si, že je to tak, v školstve je strašne veľa problémov, viem, ako ste to mysleli, nechcem to vytrhávať z kontextu, ale zjavne máme problém. Ten problém pomenovala pani poslankyňa. Vieme o ňom všetci, bude asi môj kolega o ňom teraz hovoriť. Pomenovali ste jeden problém, že nebude povinná školská dochádzka pre všetky deti rovnaká. To beriem, ale za určitých okolností aj podľa vyjadrenia ombudsmanky je možná pozitívna diskriminácia v snahe zlepšiť situáciu napríklad s určitou skupinou. Hovorili ste o tom, že neni zadefinovaná, že neviete, ako ich odlíšiť, tie sociálne znevýhodnené prostredia, a to deti – aj Štátny pedagogický ústav definuje a sú zadefinované, čiže sa dajú presne určiť –, ktoré deti to pôjdu, budú mať tú povinnú školskú dochádzku, na ktoré sa to bude vzťahovať. A pokiaľ máte takýto negatívny postoj k tomu, hovorili ste možno, že internátne školy, že pokiaľ by boli dobrovoľné, že by tí rodičia možno tam tie deti dali, ukázali skúsenosti zo zahraničia, že internátne školy nie sú dobrým riešením pre takéto skupiny detí. Nemôžte ich izolovať na internáte niekoľko mesiacov a takýmto spôsobom, to je môj názor. Myslím, si, že to takto fungovať nebude. Tak pokiaľ máte takýto názor, tak príďte s nejakým návrhom, ktorý túto situáciu zlepší, pretože ja som presvedčená o tom, že keď rómske dieťa nedostane šancu, nerozumie jazyk, neni pripravené, nemá základné zručnosti, tak jednoducho neuspeje v tej škole. Dajte nejaký návrh, ktorý to bude riešiť lepšie. Ďakujem.
48. schôdza NR SR - 6.deň - A. dopoludnia
Dátum: 2015-03-18
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

94. Ďakujem pekne za slovo. Ťažko sa mi hovorí. Sedím tu v tomto parlamente už tretí rok a stále teda si hovorím, že už nič ma neprekvapí, že proste, že už proste nemôže to niekde ďalej zájsť, ale stále mám pocit, že nejaké také paralelné svety existujú, že ja v nejakom žijem a pár ľudí odtiaľto zase v nejakom inom paralelnom svete žije. A ťažko sa mi k tomu aj vyjadruje, lebo to je úplne iné vnímanie, nazeranie na svet. Čiže stále, už teraz som presvedčená, že ten ďalší rok, ak vydržíme, tak ešte ma stále bude mať čo prekvapovať. Na začiatku si povedal, že... (Reakcia z pléna.) Na začiatku si povedal, že nepodporíš tento zákon a že sa to pokúsiš vysvetliť. Ja som nepochopila z toho vlastne, že prečo nechceš podporiť tento zákon, tú podstatu, ak si si ho aj teda aj čítal, že prečo si proti sprísneniu trestov za sexuálne deviácie. Spomínal si tam niečo za, že výchova v rodine. Ako môže fungovať výchova v rodine, ktorá je narušená? Ako môže tá rodina zdravo alebo teda pôsobiť na to dieťa výchovne, keď je nejaký člen tej rodiny narušený, hej? Čiže to je prvá vec. Nerada by som bola, keby sme odpútavali pozornosť od trestných činov a poukazovali na nejaké práva otcov, ktorí sú nespravodlivo obvinení. Áno, stáva sa to. Počula som aj ja také prípady. Sú medializované. Dobre. Poďme to riešiť, ale neodpútavajme pozornosť od problému, s ktorým prišla pani predkladateľka. Tomu sa venujme. A, prepáč, mne sa tiež niektoré liberálne názory nepáčia, ale netuším, ako súvisia so sexuálnym zneužívaním, ako môžu niektoré názory liberálne ovplyvňovať deviáciu niektorých ľudí alebo trestné činy, ktoré páchajú. Aj keď asi tuším, kde si to smeroval, ale to je absolútne neprijateľné pre mňa, aby si takýmto spôsobom zovšeobecňoval.
48. schôdza NR SR - 6.deň - A. dopoludnia
Dátum: 2015-03-18
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

72. Ďakujem pekne za slovo. Ja by som vás chcela, pani poslankyňa Nicholsonová, podporiť v tomto vašom návrhu, ja ho, určite zahlasujem za tento návrh. Z tých informácií, čo ste podali, aj toho kňaza, aj tých ďalších medializovaných informácií si dovolím tvrdiť, že tie tresty, ktoré dostali páchatelia, sú výsmechom tých obetí a nepomôžu to určite k tomu, aby sa obeť aspoň ako-tak vysporiadala, vlastne celá rodina s týmto trestných činom, pretože to naruší absolútne vývoj osobností toho dieťaťa. Dovolím si tvrdiť, že sa už nikdy, nikdy nedokáže plnohodnotný život viesť takéto zneužívané dieťa, samozrejme, podľa závažnosti toho sexuálneho zneužívania. Takže určite treba s výškou trestu niečo robiť, ale aj s kontrolou pedofilov, ich zdravotnou starostlivosťou alebo teda liečbou a následne po prepustení. Lebo to, čo ste spomínali, často sú páchatelia, ktorí opakovane sexuálne zneužívajú deti po prepustení alebo po preliečení, čiže tam takisto táto ochrana a liečba týchto pacientov by sa mala sprísniť, aby k takýmto stavom nedochádzalo. A takisto si myslím, že je veľmi dôležité sa venovať výchove, nechcem to nazvať sexuálnej výchove, pretože hneď ma obvinia, že čo to chceme do škôl zavádzať, ale myslím si, že toto je, toto je kľúčová vec, aby sme vhodnou formou po celospoločenskom konsenze zaviedli nejakým spôsobom výchovu k sexualite, ku zodpovednému rodičovstvu, tak ako to navrhujete vo vašom druhom zákone, tak aby boli spokojné obidve strany. Učebnice, forma, akou sa, budeme naše deti vzdelávať, všetko je možné urobiť formou konsenzu a ozaj len takýmto spôsobom môžeme robiť prevenciu sexuálneho zneužívania v rodinách, kde, ako povedala aj kolegyňa Šípošová, najčastejšie dochádza k sexuálnemu zneužívaniu, či už vlastnými rodičmi, alebo nevlastnými rodičmi. Takže toto si myslím, že tiež sa bez toho ďalej nepohneme.
48. schôdza NR SR - 2.deň - A. dopoludnia
Dátum: 2015-03-11
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

34. Ďakujem pekne. Martin, ja by som trošku chcela zapolemizovať. Trošku ma pán Osuský predbehol s naším výjazdom školského výboru do Podbrezovej. Týmto sa chcem poďakovať aj pánovi predsedovi školského výboru, že nám umožnil takéto výjazdové rokovanie výboru, bolo veľmi zaujímavé a v praxi sme mali možnosť vidieť, ako to funguje, keď sa odborné vzdelávanie robí už dlhé roky. Nepotrebuje k tomu nejaký špeciálny zákon a tí študenti sú spokojní. Bavili sme sa nielen s pani riaditeľkou odbornej školy, ale aj so študentami, ktorých som sa ja opakovane pýtala. A tam to funguje tak, že je to presne naopak, že tí študenti chcú ísť do odbornej školy, lebo majú zaistené zamestnanie na tri roky. Samozrejme, že sú prípady, keď sa rozhodne, že nechce tam ďalej pracovať. Nemyslím si, že už v zmluve je informácia, že koľko ten zamestnanec bude zarábať. Ako istý strop tam je počas štúdia, ale po väčšine tie deti boli rady, že sú tam. Tá práca ich bavila, bola vysoko odborná. A nemyslím si, že zamestnávateľ nemá záujem, že neni motivovaný im plat po škole zvýšiť, pretože si tých ľudí vychováva aj ďalej. Neni jeho snahou po troch rokoch toho žiaka potom, pracovníka prepustiť alebo sa mu vyhrážať, že príde nejaký lacnejší po škole, lebo oni napredujú v tom svojom odbore a sú ozaj odborníci, ktorým ten plat zvyšujú, lebo postupujú aj profesionálne. A boli tam ozaj študenti, ako aj pán Osuský spomínal, ktorí sa ukázali šikovní, talentovaní počas štúdia. Boli odmenení. Dokonca majú možnosť celé prázdniny pracovať a väčšina z nich to aj využíva. Dostávajú za to odmenu. Takže si myslím, že skôr v regiónoch, kde práca nie je, sú radi študenti, že ju majú zabezpečenú na tri roky. Toto však, to, čo som povedala, nevylučuje to, že môžu nastať aj problémy, že keď nechcú, tak potom budú nútení vlastne tie financie vrátiť po škole. Nemyslím si, že by sa s nimi niekto súdil alebo po nejakých vážnych dôvodoch, to nejakým spôsobom od nich vyžadoval v plnej sume.
48. schôdza NR SR - 2.deň - A. dopoludnia
Dátum: 2015-03-11
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

14. Ďakujem veľmi pekne. Ja chcem v prvom rade poďakovať, že takýto návrh zákona prišiel do parlamentu, aj pochváliť pána ministra, že prišiel s ním. Avšak výhrady, ktoré kolegoviavniesli, považujem aj ja za veľmi zásadné. Chcem podporiť pána Fronca v jeho vystúpení, podporujem obidva jeho pozmeňujúce návrhy a skúsim to stručne nejak vysvetliť aj vzhľadom na to, čo už moji predrečníci povedali. Ja si tiež myslím, že je konflikt záujmov, keď kraj rozhoduje o otvorení prvých tried stredných škôl, v ktorých je zriaďovateľ, a keď sú tam niektoré súkromné a cirkevné školy. Myslím si, že sa tým znižuje konkurencieschopnosť a zníži sa kvalita týchto škôl, pretože nebude súťaživosť a vždy sa ten zriaďovateľ rozhodne radšej zatvoriť súkromnú školu ako tú, ktorú má v svojej pôsobnosti. Ja netvrdím, že sa nedodržuje zákon, ale ak takéto podozrenia sú, a vzniesla ich pani Repčíková, ja si myslím, že to, čo napísala, si nevymyslela, a pokiaľ ona hovorí, že z ôsmich samosprávnych krajov iba jeden, Košický, a iba v jednej škole vo svojej zriaďovateľskej pôsobnosti nepovolil otvorenie ani jednej triedy, a naproti tomu v šiestich samosprávnych krajoch celkovo až 19 súkromných stredných škôl nemá povolené otvoriť ani jednu triedu a jedna škola má povolené otvoriť iba pol triedy, tak myslím si, že to si nevymyslela a že sú to závažné veci, ktoré aj znížia kvalitu výučby na týchto školách. A keď je takéto podozrenie, tak vyzývame pána ministra, aby dbal aj on na kvalitu, aby kontroly boli následne nejakým spôsobom stanovené. Čo sa týka druhého pozmeňujúceho návrhu ohľadne názvov škôl, na výbore sme mali o tomto debatu, kedy chápem, že je tam nejaká história názvov škôl, ale aj tie školy, ktoré novšie vznikli a ktoré chce aj pán Fronc zaviesť, si myslím, že by mali mať právo niesť napríklad názov akadémia. A takisto podporujem motivačné štipendiá na základe počtu o vytvorení... (Prerušenie vystúpenia časomerom).
44. schôdza NR SR - 8.deň - A. dopoludnia
Dátum: 2014-12-05
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

14. Ďakujem pekne, pán poslanec Poliačik, že ste vystúpili v rozprave. Ja sa chcem k tomuto vlastne len pridať v tom zmysle, že samozrejme, že sú rozdiely medzi školami aj medzi školami v rôznych častiach Slovenska, čo sa týka kvality tých študentov. V modernom, alebo teda vo vyspelejších krajinách možno od nás je to tak, že vlastne priemery známok sú možno takým nejakým kritériom toho, aby dieťa mohlo ísť bez prijímačiek napríklad na gymnázium. Ale v žiadnom prípade nie v tom, aby nemalo vôbec, ak má horší priemer, vôbec možnosť študovať na gymnáziu, že asi len toľko. A ja som teda rada, že Ústavný súd rozhodol takto a že každé dieťa bude mať rovnaké šance sa dostať na gymnázium. Obavám sa toho, že keby toto bolo v platnosti, že by sa mohlo stať, že by sa tieto latky na základných školách veľmi podliezali a študenti by mali umelo možno prikrášľované známky, aby mali možnosť sa dostať na gymnázium.
42. schôdza NR SR - 1. deň - B. popoludní pokračovanie 4
Dátum: 2014-11-09
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

280. Ďakujem pekne za slovo. Ďakujem pekne, pán poslanec, za vaše vystúpenie, komplexné ako vždy. Vidno, že máte to zdravotníctvo prelúskané z každej strany. Chcem sa dotknúť viacerých vecí, ktoré ste spomínali. Čo sa týka kauzy piešťanskej nemocnice, spomenuli ste teraz plány nového pána ministra Čisláka, a síce hneď vymenil správnu radu, vymenil štyroch ľudí, ktorí sú nominovaní za ministerstvo zdravotníctva. Podobne ako vy, ja nemám celkom dôveru v to, ako to bude vyšetrené. Boli tam nominanti aj v správnej rade, aj dozornej rade. Teraz budú, sú to opäť nominanti, nehovorím, že za SMER, ale vládnej strany SMER, čiže keď konali pred tým tak, ako konali, ako máme teraz, odkiaľ máme brať istotu, že to vyšetria objektívne a že ozaj sa bude vyšetrovať tak, ako sa má, dozvieme sa pravdu? Pomenovali ste problém aj nevyjadrenia, ja som aspoň nepostrehla v tejto rozprave, že by sa vyjadril premiér alebo bývalá pani ministerka, reakciu na to, že dostali listy opakovane od pána lekára, od pani sestričky, ktorí poukazovali na problém pri obstarávaní tohto prístroja. Nikto sa k tomu nevyjadril, či taký list mali, alebo nemali. Tak isto ste sa dotkli niektorých plánov, ktoré boli naplánované na zlepšenie situácie v zdravotníctve, ako je napríklad DRG systém. Ja som sa zúčastnila úplne náhodou jedného školenia, kde sa už priamo školili odborní zamestnanci, ktorí budú zavádzať DRG systém na jednotlivé nemocnice, kliniky, oddelenia. A vtedy to vyzeralo veľmi blízko. Bolo to asi pred rokom. Kopu financií išlo už do plánov, do vzdelávania a odsunulo sa to. Ja nerozumiem tomu, prečo to takto dlho trvá, ako je to možné. Odsunulo sa to do nedohľadna. Podobne je do s e-Healtom, ktorý by mal šetriť strašne veľa peňazí v zdravotníctve. Čím viac to budeme odďaľovať, tým, tým to bude horšie.
42. schôdza NR SR - 1.deň - B. popoludní pokračovanie 2
Dátum: 2014-11-09
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

Ďakujem pekne za slovo. Ja vám chcem predovšetkým pogratulovať k zvoleniu do funkcie. Viem, bolo to už aj povedané, máte veľmi ťažkú úlohu začínať svoje pôsobenie takouto závažnou kauzou. Čo mňa trošku vyrušuje, budem sa snažiť neopakovať sa po kolegoch, ktorí predo mnou hovorili, je, hovoríte o tom, že ste vymenovali štyroch nových členov do správnej rady. Sú to zase nominanti strany SMER. Chcem sa vás opýtať otvorene, pokiaľ štyria predchádzajúci členovia správnej rady zlyhali a zlyhala aj dozorná rada, kde máme záruku alebo akú záruku nám dáte, že štyria noví členovia správnej rady budú postupovať objektívne a prešetria objektívne túto situáciu? Keby ste nám vedeli dať osobnú záruku, že tomu bude tak, i keď si nemyslím, že je to celkom možné. Potom sa chcem opýtať, že pokiaľ by sa dokázalo, že tento tender nebol zrealizovaný podľa pravidiel alebo došlo tam k nejakému pochybeniu, čo sa zrejme stalo, či mienite sa ako nový minister zdravotníctva zasadiť o to, aby bola vyvodená nejaká hmotná a trestnoprávna zodpovednosť, pokiaľ bude náhodou zrušená, či za pokuty, ktoré nám za to hrozia, takisto budete vyvodzovať nejakú hmotnú zodpovednosť, či sa to vôbec dá a či plánujte takéto niečo urobiť. A trošku si dovolím najprv dodať takého povzbudenia, čo sa týka Rezidentského programu. Poznám tento projekt a veľmi sa mi páči. Som rada, že ho budete ďalej rozvíjať. Keď budete možno viac vo funkcii, možno spomeniete aj DRG systém, ktorý sa má zaviesť, a eHealth, budete mať schopnosť nejaký výrazný posun spraviť ešte počas toho roka a pol, ktorý nám zostáva? No a zároveň chcem povedať, že väčšinu toho svojho vystúpenia ste venovali opozičnému poslancovi a bývalému ministrovi, a nie kauze, ktorej sa... (Prerušenie vystúpenia časomerom.)
39. schôdza NR SR - 10.deň - B. popoludní
Dátum: 2014-10-29
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

124. Ďakujem pekne. Ja by som nadviazala na, čo povedal pán poslanec Gál, tie dôkazy, ja nemám nič proti tomu, aby v opodstatnených prípadoch sa otočilo to dôkazné bremeno na lekára v prípade, ak by bol relevantný záver Úradu pre dohľad nad zdravotnou starostlivosťou. Viete, určite z tých skúseností, ktoré máte vy aj ja, že častokrát jednoducho ani úrad nezistí pochybenie, keď je zjavné rodičom aj okoliu, že tam k nejakému pochybeniu došlo. Chcela by som ešte povedať, chcem, aby tu odoznelo, že niekedy môže byť extrémne dobrý lekár, môže mať perfektné diagnostické možnosti, 3D, 4D, ultrazvuk, aj tak sa mu nepodarí zistiť nejakú vrodenú vývojovú chybu a pri akomkoľvek fyziologickom priebehu tehotenstva môže sa snažiť, môže všetko vykonať lege artis tak, ako má a môže dôjsť k nešťastiu. Často to závisí od intuície toho lekára, ako sa postaví k problému, ako sa vie včas a dobre rozhodnúť. Je to ozaj hlavne pediatria, neonatológovia a gynekológovia, je to ozaj umenie sa vedieť aj správne sa rozhodnúť. Nie na všetko vám stačia vedomosti a niekedy práve to rozhodnutie v tom najdôležitejšom okamihu je to, ktoré buď zachráni život toho dieťaťa, alebo ovplyvní ďalší jeho vývoj, a niekedy si nepomôžete, hej. Všetko dodržíte a napriek tomu sa stane, že dieťatko nejakým spôsobom môže byť poškodené. Čo však treba povedať, veľmi sa mi páči ten nemecký model, ktorý ste spomínali. Tam vidím budúcnosť toho, ako pomôcť skutočne tým rodičom, pretože keď povie úrad, že nedošlo k pochybeniu, tak darmo sa to dôkazné bremeno otočí, ani sa nezačne súdny proces, hej. A pokiaľ povie, že áno, stále je veľa možností, aby sa lekár vyvinil, hej. Prídu ďalší znalci, odborníci, zasadne nejaká komisia, ktorá sa k tomu bude vyjadrovať. Čiže aj tak ten pacient, ten poškodený si prežije celú tú tortúru, síce bude v trošku lepšej pozícii, ako oceňujem, že chcete, chcete pomôcť aspoň tomu pacientovi, ale... (Prerušenie vystúpenia časomerom.)
39. schôdza NR SR - 10.deň - B. popoludní
Dátum: 2014-10-29
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

116. Ďakujem pekne za slovo. No ťažko sa mi po tomto príbehu čokoľvek hovorí. Som sama pediater a takýchto prípadov som neraz videla veľa. Našťastie teda nerobím na neonatológii, kde sme teda v priamom kontakte s novorodenými bábätkami, a pracovala som na klinike, kde sú tieto oddelenia oddelené. Ale dostali sa ku mne mladé páry, nie jeden mladý pár, o ktorých ste aj vy hovorili, kedy mali veľmi ťažko poškodené deti vo veku napríklad troch mesiacov, kedy sú v podstate celá rodina absolútne zničená. Často tam došlo aj k pochybeniu lekára a niekedy nedbanlivosti, niekedy v podstate ten, ten rýchly sled udalostí, ktoré pri tom pôrode a tesne pred pôrodom sú, niekedy ten lekár veľmi ťažko môže ovplyvniť. Nechcem sa púšťať do tohto konkrétneho prípadu, pretože veľa vecí ste povedali múdro, veľa vecí by sme potom mohli aj osobne prediskutovať ohľadne niektorých pojmov, ktoré ste pomenovali. Veľa vecí by som si už z toho, čo ste povedali, možno vysvetlila ako lekár trošičku inak. Každopádne nemusí byť plodová voda napríklad zakalená, keď tam dochádza k infekcii. Infekcia mohla vzniknúť aj po pôrode. Nie je jasné, či to črievko malo vrodenú vývojovú chybu, alebo to črievko bolo po infekcii zničené a potom muselo dôjsť k resekcii toho črievka. Čiže je tam veľa vecí takých pre mňa nepresných, ale myslím si, že nie je toto zámerom toto hodnotiť ani by som sa k tomu nechcela vyjadrovať, pretože veľmi sa viem vcítiť aj pochopiť týchto rodičov. Čo, aby som sa vrátila späť k vášmu návrhu zákona, čo sa najprv tak vyľakala, keď som si ho prvýkrát pozrela, že proste ten lekár bude v pozícii, že sa bude musieť vždy vyviňovať z nejakej situácie. Trošičku mi vadí ten pojem, že súd bude viazaný rozhodnutím úradu pre dohľad. Vieme, že šéf úradu pre dohľad je nominantom zväčša z vládnej strany, a kľudne sa môže stať, že a často sa to aj stáva, že pri odvolacích konaniach ten úrad rozhodne inak, hej, čiže nie celkom... (Prerušenie vystúpenia časomerom.)
39. schôdza NR SR - 9.deň - B. popoludní
Dátum: 2014-10-28
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

Ďakujem pekne. Pán poslanec Petrák, zdá sa mi trošku neseriózne, že ste dali návrh, aby sme rokovali o všetkých týchto bodoch pozmeňujúceho návrhu spolu, pretože viete, že aj na výbore sme hlasovali osobitne o týchto bodoch pozmeňujúceho návrhu, pretože keď sa niekto vie stotožniť s niektorými bodmi a aj by vás chcel podporiť, tak keď sa s jedným nevie stotožniť, tak vás podporiť nemôže. Takže to ma trošku mrzí. Neviem, či tu bude pán poslanec Fronc, či dá taký návrh, aby sa hlasovalo o nich osobitne, vlastne on už nemôže dať hlasovať o tom pozmeňujúcom návrhu. Takže potom budeme nútení hlasovať za všetky body spoločne podľa tých bodov, ktoré tam máte. Otvárate štyri nové tematiky, a to možnosti dotácií na učebnice, obnovu materských škôl, športoviská, a meníte aj možnosti získavania vzdelávania. So všetkými štyrmi týmito tematikami sa dá súhlasiť, aj keď som ja zásadne proti tomu, aby sa v takomto úplne tematicky inom návrhu zákona takéto veci diali, aj keď uznávam, že zámer je dobrý, mne sa tie body pozdávajú, ale nemôžem sa stotožniť s tým, že sa to otvára takto potichučky, bez toho, aby sme mali ten pozmeňujúci návrh rozdaný v laviciach, doteraz rozdaný nie je, a takýmto spôsobom, keď tu vlastne nie je takmer nikto, o tom rokovali. Ale zámer je dobrý. No a pokiaľ ide o pôvodný návrh zákona, ktorý som pomerne dosť kritizovala, jeho legislatívne prevedenie, tak s prvými tromi bodmi, s ktorými som mala najväčší problém, kde nie je jasne vyjadrené vlastne, čo zakazujeme, a to sú písmená a), b), c), ste neurobili nič a tie ostatné body od písmena d) po písmeno h) ste síce zmenili, veľmi si to vážim, že ste tam zapracovali aj moje pripomienky, kde sa odstránili niektoré legislatívne, by som povedala, nepresnosti až nejednoznačnosti, čo by v zákone sa nemalo objavovať, ale zaviedli ste tam nápoje s obsahom cukru, ktoré ho majú 4 gramy na 100 mililitrov, neviem, či to stihnem povedať, ale mlieko obsahuje viacej cukru, mliečneho cukru, ako 4 gramy na 100 mililitrov. Neviem, či ste si to uvedomili... (Prerušenie vystúpenia časomerom.)
39. schôdza NR SR - 5.deň - B. popoludní
Dátum: 2014-10-21
Poslanec: Horváthová, Eva (OĽANO)
Druh vystúpenia: Vystúpenie s faktickou poznámkou

118. Ďakujem pekne za slovo. Pani poslankyňa Nicholsonová, ja oceňujem tento váš príspevok. Tiež som matka, viem, o čom hovoríte. Tiež mám dcéru Lilly, má sedem rokov. A tak isto som zažila, keď som mala prvého syna, ktorý má teraz deväť, a do dvoch rokov nevidel žiadnu sladkosť ani lízatko, a prišiel na detské ihrisko a keď videl lízatko, tak mu tiekli sliny. A pozerali sa na mňa, že: on nepozná lízatko? No nepoznal. Aj pri druhom. Pri treťom to už bolo ťažšie potom dodržiavať tieto veci, hlavne preto, že tie prvé už poznali tie sladkosti a chceli a pýtali si, lebo si zvykli na ne. Takže z tohto hľadiska vás chápem. Trošku sa mi nepáči, že ste nazvali deti ako tučné, nemotorné teliatka, ktoré niečo požierajú v bufetoch. Napriek tomu, že viem, ako ste to mysleli, si myslím, že je to trošku nedôstojné. A myslím si, že je na mieste riešiť aj v prvom rade deti, lebo možno nás rodičov, ktorí máme problémy s obezitou ,a veľmi ťažko sa už možno v našom veku po niekoľkých tehotenstvách sa rieši. Myslím, že ste asi aj mňa mysleli (vyslovené s pobavením), sa musím priznať, tiež mám tých pár kíl navyše. Ale beriem tú kritiku. Ale každopádne, každopádne tie deti nás môžu mnohokrát edukovať. Viete, lebo on, keď vám príde to dieťa, a môj napríklad otec fajčí, veľmi silne fajčí, a keď tam prídeme na prázdniny a dva týždne vkuse počúva od troch detí, že skoro zomrie a že bude mať rakovinu, tak nehovorím, že by ho to teraz zmenilo, ale každopádne myslím si, že ten rodič sa zamyslí. A keď sa budeme tým deťom venovať od predškolských zariadení cez školy, tak si myslím, že častokrát budú pozitívne motivovať aj nás. A samozrejme to, čo ste spomínali, ten pohyb, školské jedálne, áno, súbežne treba riešiť aj tieto veci. Ale keď ste spomínali ten váš príklad s vašou dcéru, tak si myslím, že možno by ste sa potešili, že by ste boli dobrá matka a mohli jej dať tie peniaze, pretože by ste vedeli, že ide do bufetu a kúpi si tam to, čo iné decká. Ja viem, že možnože je to také utopické tak rozmýšľať, ale možno sa dopracujeme do stavu, že tie bufety budú fungovať, bude tam zdravé jedlo a vy jej spokojne tie peniaze dáte, lebo viete, že si kúpi niečo zdravé. Ďakujem.